Моўная летняя школа па англійскай мове сёлета праходзіла сёмы раз. І сярод удзельнікаў ёсць педагогі, якія сюды прыязджаюць штогод. У гэтым годзе зноў акцэнт рабіўся на профільным навучанні, але калі ў мінулым годзе разглядалі арганізацыю профільнага навучання ў 10—11 класах, то сёлета гаворка ішла пра 5—11 класы. Паралельна з асаблівасцямі выкладання ў профільных класах гаворка ішла пра розныя метадычныя прыёмы, па максімуме трэніравалі моўную практыку. Усё гэта дало магчымасць вырашыць яшчэ адну праблему — павышэнне агульнай кампетэнтнасці настаўнікаў.